ઘરમાંથી નીકળતાં પહેલાં દેવઘરને પગે લાગીને વિરાજ મમ્મી-પપ્પાના રૂમમાં ગઈ. એણે આંખોથી આખા રૂમને પ્રેમથી પસવાર્યો. ત્યાં તિજોરીની ચાવી જમીન પર પડેલી દેખાઈ. ક્યાંક આડીઅવળી થઈ જશે વિચારી બીજું કંઈ સૂઝ્યું નહીં એટલે ચાવીનો ચાંદીનો ઝૂડો કેડે ખોસી દીધો. પપ્પાનું આ મહિનાનું પેન્શન…. કોણ લાવશે ? પછી ઉમંગનું ‘દીદી જલદી’ સંભળાતાં એ ઝડપભેર બહાર નીકળી ગઈ. પણ એની જાણ બહાર એનું આખું ઘર સરસામાન સહિત એના પાનેતરના જરદોશી જરીકામમાં મઢાઈને લગ્નની ચોરી સુધી ચાલી આવ્યું હતું. મમ્મી, પપ્પા, દવાઓ, ઉમંગ, માયા, સિન્ડ્રેલાની સ્ટોરી, શેક કરવાની ગુલાબી કોથળી, શ્રુતિનાં લગ્ન, પેલો નેકલેસ, કરિયાણું, વોશિંગ મશીન ને પપ્પાનું પેન્શન…. એને આંખો બંધ કરી દીધી. પોપચાંમાં લાલ, ગુલાબી, કથ્થાઈ, ભૂરા રંગો ઊમટ્યા.